ዘኣመሰሉ ዉርያት ሰባት ብፊልም ብምቕራጽ ልዑል ዝና ዘጥረየት ኰይና፡ እንሆ ኸኣ ሕጂ ብዛዕባ ላንስ ኣርምስትሮንግ፡ እቲ ኣብ ታሪኽ ቅድድም ብሽክለታ ዝለዓለ ዝና ዝነበሮ፡ ድሓር ግን ብሕማቕ ዝወደቐ ሰብ፡ ታሪኽ ህይወቱ ኣቕሪባ ኣላ። ናይ ማሪና ዘኖቪች ፊልም ከም ዘርእዮ፡ ላንስ ኣርምስትሮንግ ኣብ ህይወቱ ሓያል ቃልሲ ዘሕለፈ፡ ማራኺ ሰብኣዊ መንነት ዘሎዎ፡ ክምስ ዘይብል ወሳንነቱ ዀነ ጐብለልነቱ ጥራይ ዘይኰነ ሸዳዲ ባህርያቱ’ውን ብግልጺ ከተርእዮ ክኢላ’ያ፣ እወ፡ ትኩርን ሓያልን ይዅን’ኳ መላኺ ሰብ ምዃኑ። እቲ ቀዳማይ ክፋል ናይ’ቲ ፊልም ብዛዕባ እዚ ሕጂ ዕድሚኡ 49 በጺሑ ዘሎ ላንስ ዝፈጸሞ ገበን መሰረት ብምግባር 100 ሚልዮን ዶላር ንክኽሕስ ተበዪኑሉ ከም ዝነበረ፡ ንሱ ግን ዝገበረ ገይሩ ብሓሙሽተ ሚልዮን ከም ዝተገላገለ ብትዕቢት ክገልጽ ይርአ። ርግጽ’ዩ፡ ስሙን ሰብኣዊ ክብረቱን ኵሎም ዋንጫታቱን ትካላቱን ከሲሩ’ዩ፣ ኣብ ልዕሊኡ ድማ ብናበይቲ ዝኽፈሎ ዝነበረ ገንዘብ (sponsorship) ንክመልሶ ተኣዚዙ ከም ዝነበረ - ብሓጺሩ ዓለሙ ከም ዝተገላበጠ - ምዝካር የድሊ። ላንስ ካብ ንእስነቱ ጀሚሩ ናይ ንሕንሕ መንፈስ ዝነበሮ፡ ኣብ ትራያትሎን (ምሕምባስን ጕያ-እግርን ብሽክለታን) ሓያል ነበረ። ኣዲኡን ሰብኣይ ኣዲኡን ኣብ ህይወቱን ኣብ ዝተኻፈሎም ውድድራትንስ ኢድ ነይሩዎም፣ ብጽኑዕ ይከታተልዎን ይደፍእዎን ስለ ዝነበሩ። ኣዲኡ ንላንስ ተማሃሪት ከላ ኣብ ዓሰርተ-ሸውዓተ ዕድሚኣ’ያ ወሊዳቶ። ኣብ ዕላሉ “ኣነን ኣደይን ዳርጋ ብሓደ ኢና ዓቢና” ይብል ላንስ። ኣይጸንሐትን፡ ምስ ሰብኣያ ተፋቲሓ ንበይና ንወዳ ከተዕቢ ጀመረት። ላንስ ሰለስተ ዓመት ምስ መልአ ኣዲኡ ደጊማ ምስ ተሪ ኣርምስትሮንግ ዝበሃል ሰብ ተመርዓወት፣ ላንስ ከኣ ስም ሰብኣይ-ኣዲኡ ብምውሳድ ላንስ ኣርምስትሮንግ ዚብል ስም ሓዘ። ላንስ ዕድመ-መንእሰይ ምስ በጽሐ ባህሪኡ እናሓየለ ከደ፣ ዘይምእዛዝ፡ ትዕቢትን ሓይልን፡ ዘረባ ሰብ ዘይምስማዕ ዘኣመሰሉ ባህርያት ከርኢ ጀመረ። ይዅን’ምበር ተወዳዳሪ ባህሪኡ እናወሰኸ ከደ። ምሉእ ኣትኵሮኡ ኣብ ቅድድም ብሽክለታ ኸኣ ዘንበለ፣ መወዳድርቱ ፍሉይ ተውህቦን ዓቕምን ከም ዝነበሮ ከስተብህልሉ ጀመሩ። ናይ ካልኣይ ደረጃ ትምህርቱ ምስ ወድአ ኸኣ (ኣብ 17 ዕድሚኡ) ጠቕሊሉ ሞያተኛ ተቐዳዳማይ ብሽክለታ ኰነ። ንብርትዐ ዝሕግዝ ድሮጋ ምውሳድ ምንጪ ስእሊ, Reuters ላንስ ኣብ ኣህጕራዊ ውድድራት ክሳተፍ ምስ ጀመረ ሰባት - ተወዳደርቲ፡ ኣሰልጠንቲ፡ መራሕቲ ጋንታታት፡ ሚድያ-ዓለም - ኣዕንቶም ኣውደቕሉ። ኣሜሪካውያን ተቐዳደምቲ ከም’ቶም ናይ ዓዲ-ጣልያን፡ ጀርመን፡ ደቂ-በልጅዩም፡ ፈረንሳውያን ተቐዳደምቲ ታሪኽ ቅድድም ብሽክለታ ኣይጸንሖምን። እቲ ውድድር ንነዊሕ ዘመናት ብኤውሮጳውያን ተዓብሊሉ ስለ ዝነበረ በዓል ላንስ ምስ ተሓወስዎ ምስ’ቲ ታሪኽ’ቲ ክጠማጠሙ ጀመሩ። እቲ ኣብ ክፍለ-ሃገር ተክሳስ ዝዓበየ ላንስ ከኣ ኣካ ኣርኣዮም!
